Ta chaꞌiñu yoo yɨꞌɨ seꞌe Elisabet,
ta ichaꞌan ángel Gabriel ñuu Nazaret nuu ñuꞌu ñuu Galilea,
isaꞌa Ndyoo.
Ta ichaa‑ra nuu ndyaa ñaꞌa yoko nañi María,
ta chandyaa tuꞌun cha‑kuatandaꞌa‑ke chiꞌin nuu ra‑nañi José.
Ta tata David kuu‑ra.
Ta ikuyatyin ángel nuu ndyaa‑ke,
ta katyi‑ra chii‑ke:
—¡Nakumi chiun María!
Iyo tumañi iñi Sutumañi‑yo sɨkun,
ta maa‑ra ndyaa chiꞌun.
Ta íyò loko ikuñi‑ke ichiñisoꞌo‑ke tuꞌun ikaꞌan‑ra,
ta chika iñi‑ke naku ikaꞌan‑ra takuan chiꞌin‑ke.
Yukuan ta ikaꞌan ángel,
ta katyi‑ra:
—Mayuꞌun,
María tyi iñiꞌun tumañi iñi Ndyoo.
Ta kuanañiꞌun minuu lee,
ta nakaku‑ra,
ta kuasakunañun chii‑ra Jesús.
Ta kuakuu‑ra minuu ra‑kaꞌnu loko,
ta kuakunañi‑ra Seꞌe Ndyoo Cha‑iyo‑ka Tundyee Iñi,
ta kuasakuu Ndyoo Sutumañi‑yo rey chii‑ra,
ta kuakundyakañaꞌa‑ra nuu ichindyakañaꞌa tata‑ra David.
Ta kuakundyakañaꞌa‑ra chii tata Jacob iso kuaꞌan ñayɨ́vɨ́,
ta ña‑kuandɨꞌɨ cha‑kundyakañaꞌa‑ra chii‑chi.
Yukuan ta indukutuꞌun María chii ángel,
ta katyi‑ke:
—¿Iso kuvi chinu tuꞌun kaꞌun takuan chií,
ta kumañi‑ka koté nuu rayɨɨ?
Ta inakaꞌan ángel,
ta katyi‑ra:
—Kuanuu Tatyi Ii sɨkun,
ta tundyee iñi Ndyoo Cha‑iyo‑ka Tundyee Iñi kuasaꞌvi sɨkun.
Yukuan kuenda ii kuvi ra‑kuakaku,
ta kuakunañi‑ra Seꞌe Ndyoo.
Ta chainañiꞌi Elisabet taꞌan chikon nuu lee vasu chachaꞌnu‑ke,
ta kaꞌan ñayɨvɨ tyi ñaꞌa numa kuu‑ke,
ta yoo iꞌya kuvi yoo iñu yɨꞌɨ seꞌe‑ke,
tyi ña‑tuvi cha‑yɨɨ cha‑makuvi saꞌa Ndyoo.
Yukuan ta inakaꞌan María,
ta katyi‑ke:
—Yúꞌú musu Sutumañi‑yo kuí.
Ta nasaꞌa maa‑ra iso kuꞌva kuñi‑ra chiꞌín.
Yukuan ta kuaꞌan ángel.